Ameerika Ühendriikide rannikule lähenev orkaan Dorian tugevnes neljanda kategooria orkaaniks, teatas reedel USA riiklik orkaanikeskus.
Tormi maksimaalne tuultekiirus on umbes 60 meetrit sekundis (215 km/h). Orkaan asub Floridas asuvast Palm Beachist veel umbes 925 kilomeetri kaugusel.
Ühendriikides on Florida ja Georgia osariikides Doriani tõttu välja kuulutatud eriolukord.
President Donald Trump teatas, et jätab orkaani tõttu ära nädalavahetusele kavandatud Poola visiidi ja sinna läheb tema asemel asepresident Mike Pence.
Doriani teele jäävad enne Floridat veel Bahama saared
"Äärmiselt ohtlikuks" neljanda kategooria tormiks paisunud orkaan Dorian on teel Bahama saarte ja Florida idaranniku poole, teatasid meteoroloogid laupäeval.
Bahama peaminister Hubert Minnis hoiatas saare elanikke orkaani eest ja mainitses "väga võimsa ja võibolla ka eluohtliku" tormi teele jäävaid inimesi varju otsima.
Miamis paiknev USA riiklik orkaanikeskus (NCH) ütles, et Dorian peaks maabuma Bahama saartel pühapäeval ja jõudma esmaspäeva õhtuks või teisipäeva hommikuks Florida rannikule.
Torm on paisunud viieastmelise skaala äärmiselt ohtlikuks neljanda kategooria orkaaniks, teatas keskus reedel.
Tormi tuulepuhangute maksimaalne kiirus ulatub NHC andmetel 61 meetrini sekundis.
Bahama loodeosas on oodata eluohtlikult tugevate tuultega kestvat tormiperioodi, hoiatab keskus.
Ohtu rõhutas ka Bahama peaminister: "Inimesed, kes keelduvad evakueerumast, seavad end väga suurde ohtu... Ärge riskige tarbetult enda ega oma lähedaste eluga."
Kuna tormi teekond ei ole veel kindel, ei ole Florida elanikud evakuatsioonikäsku saanud, kuid inimesed koguvad toitu ja vett nng valmistuvad kodudest põgenema.
Osariigi kuberner Ron DeSantis kuulutas välja häireolukorra ja käskis kõigil orkaaniks valmis olla.